Il-mili tal-ħżin suffiċjenti tal-gass se jipprovdi lill-konsumaturi Ewropej b’xi protezzjoni kontra r-riskji ta’ nuqqas ta’ provvista u tfixkil potenzjali billi jipprovdi xi stabbiltà. Din hija r-raġuni għaliex il-Kummissjoni tipproponi politika, komuni u strateġika, Ewropea għall-ħżin tal-gass, implimentata permezz ta’ azzjoni konġunta kkoordinata u kondiviżjoni tal-piżijiet bejn is-27 Stat Membru tal-UE. Matul ix-xhur li ġejjin, it-Task Force se tgħin fil-promozzjoni tal-mili tal-ħżin qabel ix-xitwa f’kooperazzjoni mill-qrib mal-Grupp ta’ Koordinazzjoni dwar il-Gass.

Huma meħtieġa sforzi komuni biex jiġi ottimizzat l-użu tal-infrastruttura tal-ħżin eżistenti. Il-miżuri tal-ħżin meħuda b’mod konġunt aktar milli individwalment jevitaw investimenti żejda billi l-gass huwa sors tranżitorju tal-enerġija u kwalunkwe infrastruttura ġdida għandha tkun tista’ tintuża għal sorsi tal-enerġija aktar nodfa f’perspettiva aktar fit-tul, b’mod partikolari għall-idroġenu.

Sabiex tiggarantixxi livell għoli biżżejjed ta’ mili, il-Kummissjoni ppreżentat proposta leġiżlattiva dwar il-ħżin tal-enerġija bil-għan li tiżgura li l-infrastruttura tal-ħżin eżistenti timtela sa mill-inqas 90 % tal-kapaċità tagħha sal-1 ta’ Novembru ta’ kull sena; mira li tista’ tiġi aġġustata maż-żmien jekk jinbidlu r-realtajiet ekonomiċi u ġeopolitiċi, kif ukoll is-sigurtà tal-provvista tal-enerġija. Filwaqt li tiġi rikonoxxuta s-sitwazzjoni speċifika tas-sena attwali, se jiġu pprovduti mira aktar baxxa ta’ 80 % u perkors flessibbli biex tiġi żgurata introduzzjoni gradwali bla xkiel. L-Istati Membri għandhom diġà jieħdu azzjoni biex jiżguraw mili adegwat għall-ħżin għax-xitwa li jmiss, filwaqt li jantiċipaw il-proposta leġiżlattiva.

Is-solidarjetà hija fundamentali. Il-ħżin konġunt tal-gass huwa assigurazzjoni ta’ benefiċċju għal kulħadd, u li għalih kulħadd għandu jikkontribwixxi b’mod ġust. Din hija r-raġuni għaliex l-Istati Membri mingħajr ħżin għandhom jikkontribwixxu għal-livelli ta’ mili tal-ħżin fi Stati Membri oħra u bi skambju jibbenefikaw minn sigurtà mtejba tal-provvista. Il-mekkaniżmu tal-kondiviżjoni tal-piżijiet inkorporat fil-proposta jiżgura allokazzjoni ġusta tal-ispejjeż tas-sigurtà tal-provvista fost l-Istati Membri kollha billi kollha jibbenefikaw, bis-saħħa tas-suq tal-enerġija tal-UE, mit-tnaqqis tar-riskji tal-interruzzjoni tal-provvista irrispettivament minn fejn jinsab il-ħżin fl-UE. Dan il-mekkaniżmu jibni fuq il-ftehimiet ta’ solidarjetà li għandhom jiġu konklużi mingħajr dewmien biex jippermettu li l-gass jiġi kondiviż b’mod effettiv f’każ ta’ emerġenza kif propost f’Diċembru 2021.Daqstant importanti huma t-trasparenza u l-monitoraġġ tal-progress lejn l-ilħuq tal-mira tal-mili. Il-Grupp ta’ Koordinazzjoni dwar il-Gass se jimmonitorja l-progress fil-mili lejn il-mira u jikkunsidra azzjonijiet xierqa biex isostni l-isforz tal-mili tal-ħżin jekk ikun meħtieġ.

Fl-aħħar nett, l-infrastruttura tal-ħżin tal-gass hija kritika għas-sigurtà tal-UE, iċ-ċertifikazzjoni tal-operaturi tal-ħżin se tipprovdi s-salvagwardji meħtieġa kontra r-riskji relatati mas-sjieda minn operaturi ta’ pajjiżi terzi minn perspettiva tas-sigurtà tal-provvista.

KONKLUŻJONIJIET

L-għażliet sabiex jiġi indirizzat l-impatt taż-żieda fil-prezzijiet tal-enerġija fuq iċ-ċittadini u n-negozji tagħna, ippreżentati f’dan id-dokumenti, ikopru interventi ta’ emerġenza marbuta bil-ħin biex jillimitaw iż-żieda fil-prezzijiet tal-enerġija, li la ma għandhom jipperikolaw l-objettivi fit-tul tal-Patt Ekoloġiku, u lanqas il-funzjonament tas-Suq Uniku. L-ebda minnhom ma hi soluzzjoni sempliċi u kollha għandhom il-vantaġġi u l-iżvantaġġi tagħhom.

Dak li huwa meħtieġ b’mod urġenti huwa li titrażżan iż-żieda fil-prezzijiet tal-enerġija u tiġi żgurata provvista adegwata tal-gass għax-xitwa li jmiss u lil hinn minnha. L-aħjar għażla hija li naħdmu bħala UE27, flimkien f’approċċ koordinat, biex niffrankaw l-ispejjeż u nużaw l-ingranaġġ tas-saħħa konġunta tagħna.

Fit-terminu medju, huma meħtieġa aktar soluzzjonijiet strutturali, inklużi interkonnessjonijiet biex is-suq tal-enerġija jiġi integrat b’mod sħiħ, ħafna aktar enerġija rinnovabbli, miżuri ta’ effiċjenza fl-enerġija u d-diversifikazzjoni tal-provvista tal-enerġija biex jiġu evitati d-dipendenzi. Il-pjan REPowerEU se jaċċellera l-introduzzjoni ta’ miżuri fuq dawn l-oqsma kollha. Il-Kummissjoni se tippreżenta l-pjan dettaljat tagħha dwar REPowerEU f’Mejju. F’dan il-kuntest, il-Kummissjoni tinsab lesta wkoll li tipproponi pjan ta’ ffrankar tal-enerġija għall-Unjoni kollha.

Bl-introduzzjoni ta’ REPowerEU, il-qafas regolatorju tal-UE jeħtieġ li jkun adattat għal sehem sostanzjali akbar ta’ enerġija rinnovabbli fit-taħlita tal-enerġija f’konformità mal-miri ambizzjużi tad-dekarbonizzazzjoni tal-UE. Il-Kummissjoni se tivvaluta l-għażliet biex tottimizza d-disinn tas-suq tal-elettriku sa Mejju. Dan l-eżerċizzju se jikkunsidra l-valutazzjoni finali mill-Aġenzija tal-Unjoni Ewropea għall-Kooperazzjoni tar-Regolaturi tal-Enerġija (Agency for the Cooperation of Energy Regulators, ACER) dwar il-benefiċċji u l-iżvantaġġi tad-disinn tas-suq tal-elettriku tal-UE u kontributi oħra dwar il-funzjonament tas-suq tal-elettriku.

Maż-żmien, l-aċċellerazzjoni tal-użu tas-sorsi ta’ enerġija rinnovabbli u l-inkoraġġiment ta’ konsum tal-enerġija aktar effiċjenti, flimkien ma’ politika Ewropea ta’ ħżin u diversifikazzjoni tal-provvista permezz ta’ involviment aktar koordinat ma’ fornituri affidabbli, se jipprovdu soluzzjonijiet strutturali biex jiġi żgurat aċċess għal enerġija affordabbli.

L-għażliet u l-proposti deskritti f’dan id-dokument jappellaw lill-Istati Membri kollha biex jiddependu fuq l-aħjar saħħa tal-Ewropa: l-unità u s-solidarjetà.

Il-mexxejja fil-Kunsill Ewropew ta’ Marzu 2022 huma mistiedna jipprovdu direzzjoni biex titkompla l-ħidma fil-livell tal-Kummissjoni u dak leġiżlattiv biex tiġi żgurata s-sigurtà tal-provvista u prezzijiet affordabbli tal-enerġija issa, għax-xitwa li jmiss u lil hinn minnha.